## La Generalitat i Vectalia instal·len panells digitals en Elx Rodalia per a promoure la mobilitat sostenible i oferir informació real i actualitzada del servici

*** La concessió, amb una flota d’autobusos de baixes emissions, incorpora tres noves rutes i incrementa en un 57 % el nombre d’expedicions**

La Conselleria de Medi Ambient, Infraestructures i Territori i l’empresa Vectalia han iniciat la instal·lació de panells intel·ligents en la xarxa metropolitana de transport Elx Rodalia, amb l’objectiu de fomentar la mobilitat sostenible i oferir un servici més eficient i orientat a l’usuari.

L’actuació, impulsada per Vectalia en el marc de les polítiques de modernització del transport públic de la Generalitat, preveu la instal·lació de deu tòtems digitals en les parades de la xarxa. Un d’estos ja es troba operatiu a Crevillent. Estos dispositius oferixen informació en temps real com el nom de la parada, línies disponibles, destinacions i temps estimats d’arribada dels autobusos. Així mateix, incorporen termòmetres informatius i pantalles LED que actualitzen les dades constantment per a facilitar els desplaçaments i millorar l’experiència del viatge.

Una de les principals innovacions d’estos tòtems és la seua autonomia energètica. Estan alimentats per energia solar, mitjançant una placa fotovoltaica integrada en la seua part superior, la qual cosa permet el seu funcionament sense connexió a la xarxa elèctrica, reduint l’impacte ambiental.

El director general de Transports i Logística, Manuel Ríos, ha destacat la millora del servici per als usuaris fruit de la col·laboració publicoprivada. “Esta és una de les noves concessions que ha entrat en servici en el marc del procés de renovació del mapa concessional i que implica tant una millora de freqüències i servicis com una aposta per la sostenibilitat en substituir els vehicles de combustió per uns altres més sostenibles i electrificats”, ha remarcat el director general.

**Comarca del Baix Vinalopó**

La xarxa metropolitana de transport interurbà Elx Rodalia connecta Elx amb Alacant, Crevillent, Santa Pola i Gran Alacant, i està operativa des d’agost de 2023. Es tracta de la primera xarxa d’autobusos de baixes emissions de la Comunitat Valenciana, gestionada mitjançant concessió administrativa per Vectalia.

El servici inclou dos línies expresses sense parades intermèdies. La línia 250 connecta Alacant i Elx en només 25-30 minuts, amb 27 expedicions per sentit diàries i una freqüència de pas d’aproximadament 30 minuts. Per la seua banda, la línia 252 unix Crevillent i Alacant, també de manera directa, en 50 minuts, amb huit servicis diaris en cada direcció.

La flota està composta per 18 autobusos de baixes emissions, tots accessibles i dotats de wifi i carregadors USB. A més, s’han creat tres noves rutes i s’han ampliat les freqüències de pas, i d’esta manera s’ha incrementat en un 57 % el nombre d’expedicions i s’ha millorat en un 60 % el nivell de servici.

Fecha: 25/06/2025